Soltas (Hila)
Soltas (angl. Salt River 'druskos, sūrioji upė') – upė Jungtinėse Amerikos Valstijose, Arizonoje; Hilos dešinysis intakas (Kolorado baseinas). Prasideda rytų Arizonoje, Hilos apygardoje dviem ištakomis – Baltąja upe (išteka Magijono gūbryje) ir Juodąja upe (prasideda Baltuosiuose kalnuose). Šios upės susilieja į Soltą negyvenamose vietose Fort Apačio indėnų rezervate. Soltas teka į vakarus kalnais, sudaro kanjonus. Įteka į Hilą 24 km vakarų-pietvakarių pusėn nuo Finikso. Didžiausias intakas – Verdė (dešinysis). Solto baseine įrengta irigacinė sistema, kurią sudaro Teodoro Ruzvelto, Hors Mesos, Mormon Flato, Stiuarto kalno, Horsšu užtvankos ant Solto, Barleto ir Verdės upių. Soltas žemupyje prateka Finikso aglomeraciją (prie upės įsikūrusi Mesa, Tempi, Skotsdeilis, Finiksas). Žemupys dėl užtvankų gausos dažniausiai vandeniu nebeužsipildo. Irigacinė sistema prie Solto buvo įrengta jau indėnų hohokamų kultūros. Ispanai upę vadino Saladu (isp. Río Salado – 'sūrioji upė'), indėnai pimai Onk Akimel, javapajai Hakanyacha, Hakathi:, marikopai Va Shly’ay. Solto baseino žemėlapis Solto žemupys Solto kanjonas Sausa Solto vaga Finikse